Blou Bul-'aanranding': Dossier nog nie beskikbaar | Maroela Media
Dylan van der Walt buite die hof (9 Maart 2018). Foto: Phillip Bruwer
Dylan van der Walt (20), die Blou Bul-o.21-rugbyspeler wat daarvan verdink word dat hy Louis Pienaar (38) buite 'n Pretoriase nagklub aangerand het, het Vrydag vlugtig in die Hatfield-landdroshof verskyn.
Volgens die klagstaat staan Van der Walt, van Brakpan aan die Oos-Rand, tereg op aanklag van aanranding met die doel om ernstig te beseer. Hy word daarvan beskuldig dat hy Pienaar na bewering herhaaldelik geslaan het.
Van der Walt het met oefenklere, 'n kleefbroek en plakkies by die hof opgedaag. Aanklaer Lizelle September het hom voor die verrigtinge begin het aangespreek oor sy kleredrag en gesê hy moet die hof respekteer.
September het aan landdros Lidia Painter gesê die staat wag nog vir die dossier van die polisie en het daarom vir uitstel gevra sodat die bewyse aan Van der Walt se regsverteenwoordigers oorhandig kan word.
Walter Ewart, van Diemieniet Prokureurs wat Van der Walt verteenwoordig, het nie beswaar teen die uitstel gemaak nie en gesê hy moet verdere instruksies van sy kliënt ontvang sodra die dossier ontvang en deurgegaan is.
Painter het die saak tot 22 Maart uitgestel.
Buite die Hatfield-landdroshof in Pretoria. Foto: Phillip Bruwer
Van der Walt word daarvan beskuldig dat hy Pienaar, 'n IT-spesialis, in November by 'n nagklub in die ooste van Pretoria aangerand het. Pienaar was lank in 'n kritieke toestand in die waakeenheid van die Wilgers-hospitaal. Hy het bloeding op sy brein opgedoen en moes onder meer 'n operasie ondergaan om drukking op twee plekke op sy brein te verlig.
Pine Pienaar, Louis Pienaar se pa, het vroeër aan Maroela Media gesê die kuierplek het vir die aand toegemaak en sy seun was nog op die dansvloer toe daar 'n groep rugbyspelers, onder wie Van der Walt, daar aangekom het. "Soos ons verstaan, het 'n woordewisseling ontstaan. Louis en sy neef, Christian Cronjé, is toe na buite, waar Dylan hom in die parkeergebied van agter van sy voete af geslaan het. Hy het hom nog 'n hou gegee, voor hy saam met mense in 'n voertuig geklim en weggery het," het Pine gesê.
Cronjé het 'n bewustelose Pienaar na die naaste hospitaal gehaas, waar hy in die waakeenheid opgeneem is.
Disrespek en arrogant om so in n hof te verskyn!
Wat het geword van selfrespek???
Miskien moet iemand dit net onder sy aandag bring dat hy nie in Brakpan is nie.
Hy moet sit soos kfc ouens
Johann ek stem saam hy is alreeds in die moeilikheid oor sy ongedisiplineerde houding nou gaan hy net aan ,rugby word nie in die tronk gespeel nie net huis -huis.